Indraprastha
Indraprastha (skr. इन्द्रप्रस्थ = IAST: Indraprastha-, pali  = Indapatta) – senovės Indijos miestas, buvęs šalies šiaurėje, Kuru valstybėje. „Mahabharatoje“ minimas kaip Pandavų sostinė. Vėliau minimas budistų šaltiniuose kaip miestas prie Jamunos upės, Kuru karalystės sostinė. Ptolemėjaus „Geografijoje“ minimas miestas Indabara kartais tapatinamas su Indraprastha. Indraprasthos tiksli vieta nežinoma, bet paprastai siejama su dabartiniu Delio miestu (ypač, senąja miesto tvirtove Purana Kila). Dar iki XX a. pr. Purana Kila kartais vadinta Inderpatu. Pasak legendų, miestą pastatęs asura Maja.